พบคลัสเตอร์ในหลายจังหวัด ภาพรวมเศรษฐกิจแม้จะหยุดชะงัก แต่ภาคการส่งออกหลายประเภทยังสามารถเดินหน้าต่อไปได้
นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. เปิดเผยว่า สถานการณ์ผู้ติดเชื้อรายวันในกรุงเทพฯ และปริมณฑล รวมถึงต่างจังหวัด ภาพรวมวันนี้ ในต่างจังหวัดมีผู้ติดเชื้อเพิ่มขึ้นร้อยละ 57 ใน 71 จังหวัด เนื่องจากประชาชนเคลื่อนย้ายกลับภูมิลำเนาของตัวเอง ส่วนใหญ่อยู่ที่ภาคตะวันออกเฉียงเหนือ ทำให้จำนวนผู้ติดเชื้อรายวันในกรุงเทพฯ และปริมณฑล อยู่ที่ร้อยละ 43 ขณะที่สถานการณ์ในพื้นที่ภาคใต้ ส่วนใหญ่เป็นการติดเชื้อภายในพื้นที่ที่ประชุม ศปก.ศบค. ยังรับทราบสถานการณ์ผู้ป่วยที่เพิ่มขึ้นเป็นคลัสเตอร์ใหม่ ได้แก่ จังหวัดสมุทรปราการ ที่บริษัทระบบกำลังไฟฟ้า 10 ราย จังหวัดสมุทรสาคร บริษัทยางรถยนต์ 14 ราย โรงงานผลิตภัณฑ์ปลา 13 ราย จังหวัดชลบุรี โรงงานเครื่องปรับอากาศ 15 ราย จังหวัดปทุมธานี บริษัทยางรถยนต์ 25 ราย จังหวัดสงขลา โรงงานแม่แบบเซรามิก อำเภอสะเดา 13 รายนายแพทย์ทวีศิลป์ กล่าวว่า สำหรับการขับเคลื่อนเศรษฐกิจในภาพรวมของประเทศ แม้จะหยุดชะงัก แต่ภาคการส่งออกยังสามารถเดินหน้าไปได้ ซึ่งจากข้อมูลของกระทรวงอุตสาหกรรม ช่วงตั้งแต่ 1 เมษายน ถึง 19 กรกฎาคม 2564 พบว่ามีการระบาดของโรงงาน 518 แห่ง มีผู้ติดเชื้อ 36,861 คน ครอบคลุมพื้นที่ 49 จังหวัด อาทิ จังหวัดเพชรบุรี เพชรบูรณ์ ประจวบคีรีขันธ์ สมุทรสาครและสงขลา โดยอุตสาหกรรมที่ได้รับผลกระทบมากที่สุด ได้แก่ อุตสาหกรรมอาหาร อุตสาหกรรมอิเล็กทรอนิกส์ อุตสาหกรรมเครื่องนุ่งห่ม อุตสาหกรรมโลหะ อุตสาหกรรมพลาสติก ทั้งนี้กระทรวงอุตสาหกรรม ยืนยันว่า มีระบบตรวจสอบดูแลมาตรการต่างๆ ซึ่งกรมอนามัย กระทรวงสาธารณสุข ได้ออกแบบการประเมินตนเองออนไลน์ ผ่านโปรแกรม thai stop covid plus ให้กับโรงงานที่มีอยู่ 64,038 แห่ง ใช้ประเมินตนเอง โดยมีโรงงานที่ประเมินตนเองไปแล้ว 18,005 แห่ง ผ่านเกณฑ์ 12,256 แห่ง ไม่ผ่านเกณฑ์ 5,749 แห่ง